Samarqandda o'g'il 76 yoshli onasiga doimiy tazyiq o'tkazib, nafaqa pullarini olib qo'ygani aniqlandi

Samarqand shahrida 76 yoshli ayolga o'g'li tomonidan tazyiq o'tkazilib, nafaqa pullari olib qo'yilayotgani ma'lum bo'ldi. Viloyat Ichki ishlar boshqarmasi matbuot kotibi holat yuzasidan ma'lumot berdi.
Ta'kidlanishicha, Facebook ijtimoiy tarmog'ida Samarqand shahri Buyuk ipak yo'li ko'chasida yashovchi L.Plaksinaning o'g'li tomonidan unga tazyiq o'tkazilib, nafaqa pullari olib qo'yilayotgani, uning o'zi shifoxonada yotgani va unga yordam zarurligi bo'yicha jamoatchilik faollari tomonidan murojaat yo'llangan. Holat shahar bo'yicha IIO FMB xodimlari tomonidan atroflicha o'rganib chiqilgan.
O'rganishlar natijasida haqiqatan ham Buyuk ipak yo'li ko'chasida istiqomat qiluvchi 1946 yilda tug'ilgan fuqaro L.Plaksinaning farzandi — 1980 yilda tug'ilgan D.P. muntazam ravishda spirtli ichimliklar iste'mol qilib, onasi bilan doimiy janjallashib kelayotgani ma'lum bo'lgan. Kelgusida L.Plaksinaga qilinishi mumkin bo'lgan tazyiq va zo'ravonliklarning oldini olish maqsadida unga himoya orderi berilib, oila profilaktika inspektorining doimiy nazoratiga olingan.
D.P. bilan kelgusida bu kabi harakatlarni sodir etmasligi yuzasidan yakka tartibdagi profilaktik suhbat o'tkazilgan. Ayolning sog'lig'ini tekshirish maqsadida u tibbiy ko'rikdan o'tkazilgan.
Avvalroq Samarqand shahrida uy-joy masalasida janjallashgan qiz onasini kaltaklagani xabar qilingandi. Shuningdek, Buxoroda 73 yoshli onasini bo'g'ib o'ldirgan erkak qamalgan.